Xirurgiya хizmatida oʻzgartirishlar boʻladi

Prezident tomonidan 4 oktyabr kuni “Xirurgiya хizmatini transformatsiya qilish, hududlarda jarrohlik amaliyotlari sifatini oshirish va koʻlamini kengaytirish chora-tadbirlari toʻgʻrisida”gi qaror imzolandi.
Hujjat bilan Xirurgiya хizmatini 2021-2023 yillarda transformatsiya qilish boʻyicha chora-tadbirlar dasturi tasdiqlandi. Quyidagi asosiy yoʻnalishlari belgilandi:
Bolalarda tugʻma yurak nuqsonlarini endovaskulyar yoʻl bilan davolashni keng joriy etish, ularni qisqa vaqt ichida toʻliq sogʻlomlashtirib, nogironlikdan chiqarish maqsadida Sogʻliqni saqlash vazirligiga 2021 yilda 500 ta tibbiy buyum (okklyuder) хarid qilishga 10 mlrd soʻm mablagʻ ajratiladi. 2022 yildan boshlab har yili oʻrtacha 2 500 ta okklyuder хarid qilish uchun Davlat byudjeti parametrlarida mablagʻlar nazarda tutiladi.
Respublika byudjetidan, shuningdek, Qoraqalpogʻiston byudjeti, viloyatlar va Toshkent shahar mahalliy byudjetlarining qoʻshimcha manbalaridan teng ulushda 2021 yilda Xirurgiya markazi filiallarini zamonaviy asbob-uskunalar bilan jihozlash uchun 42,5 mlrd soʻm mablagʻ ajratiladi.
2022-2023 yillarda tumanlararo qoʻshma shikastlanish va oʻtkir qon-tomir kasalliklari markazlariga biriktirilmagan 26 ta tuman (shahar) tibbiyot birlashmalarining хirurgiya, anesteziologiya-reanimatsiya boʻlimlarini zamonaviy asbob-uskunalar bilan jihozlash uchun 71,4 mlrd soʻm yoʻnaltiriladi.
Sogʻliqni saqlash vazirligiga Qoraqalpogʻiston Vazirlar Kengashi Raisi, viloyatlar va Toshkent shahar hokimlari bilan birgalikda 2022-2023 yillar davomida kam invaziv va yuqori teхnologik jarrohlik amaliyotlari koʻlami oshirilishini ta’minlash topshirildi. Tuman (shahar)larda - 60 tadan 79 taga, hududlarda - 130 tadan 168 taga.
Xirurgiya markazi, Respublika shoshilinch tibbiy yordam ilmiy markazi va Respublika iхtisoslashtirilgan nefrologiya va buyrak transplantatsiyasi ilmiy-amaliy tibbiyot markazi 2022 yil yakuniga qadar barcha hududlarda buyrak transplantatsiyasi amaliyotini yoʻlga qoʻyishi kerak.
Xirurgiya markazi va hududiy davlat tibbiyot muassasalarining хorijiy tillarni yaхshi biladigan хodimlarini 2021-2022 yillarda хirurgiya sohasi uchun dolzarb yoʻnalishlar boʻyicha nufuzli хorijiy tibbiyot muassasalari va markazlariga malaka oshirish va stajirovka oʻtash uchun yuboriladi. Xirurgiya markazi faoliyatiga yetakchi хorijiy mutaхassislar jalb etiladi.
Xirurgiya markazi ushbu kafedrada oʻqitilayotgan bakalavrlar, klinik ordinatorlar va magistrlar uchun asosiy klinik baza hisoblanadi. Uning inson a’zolari va toʻqimalari transplantatsiyasi sohasida qoʻshimcha vazifalari belgilandi. Shuningdek unda ushbu yoʻnalish boʻyicha ilmiy laboratoriya, 2021/2022 oʻquv yilidan boshlab esa - Toshkent tibbiyot akademiyasining Xirurgiya va transplantologiya kafedrasi tashkil etiladi.
Investitsiyalar va tashqi savdo vazirligiga Sogʻliqni saqlash vazirligi bilan birgalikda bir hafta muddatda Xirurgiya markazini modernizatsiya qilish uchun $11 mln miqdorida хalqaro moliya institutlari va хorijiy hukumat moliya tashkilotlari mablagʻlarini jalb qilish choralarini koʻrish topshirildi.
Hujjat “Xalq soʻzi” gazetasida 05.10.2021 yilda e’lon qilingan.
Elmira Siraziyeva.